Skipun í embætti hæstaréttardómara gagnrýnd á Alþingi
Hart var veist að Sólveigu Pétursdóttur dómsmálaráðherra í fyrirspurnatíma á Alþingi í dag en hún var m.a. gagnrýnd harðlega fyrir að hafa gengið framhjá þremur konum er hún skipaði í embætti hæstaréttardómara nú síðsumars. Lýsti Jóhanna Sigurðardóttir, Samfylkingu, þeirri skoðun sinni að ráðherrann hefði gert sig sekan um alvarleg embættisafglöp. Kaldhæðnislegt væri að það skyldi vera kona í starfi dómsmálaráðherra sem þannig stæði að málum. Jóhanna bar fram nokkrar fyrirspurnir til Sólveigar í tengslum við skipan ráðherrans í embætti hæstaréttardómara. Sagðist Jóhanna telja að með því að skipa Árna Kolbeinsson ráðuneytisstjóra hæstaréttardómara í stað þeirra þriggja kvenna, sem einnig sóttu um embættið, hefði dómsmálaráðherra brotið gegn ákvæðum jafnréttislaga, framkvæmdaáætlun ríkisstjórnarinnar í jafnréttismálum og markmiðum sem hennar eigið ráðuneyti hefði sett sér í jafnréttismálum. Sólveig lagði áherslu á að samkvæmt núgildandi jafnréttislögum eiga allir einstaklingar að njóta jafnréttis óháð kynferði. Sagði hún þessar reglur ekki hafa verið brotnar í því máli sem hér um ræddi. "yrir liggur að umsækjendurnir fjórir voru allir hæfir að mati Hæstaréttar. En þar með er ekki sagt að þeir hafi allir verið jafnhæfir. Það var ráðherra sem átti hið endanlega mat og það var niðurstaða mín að einn umsækjendanna, þ.e. sá sem valinn var, hafi verið langhæfastur." Sólveig var einnig gagnrýnd fyrir það á Alþingi í dag hversu mjög embætti ríkislögreglustjóra hefði þanist út síðan til þess var stofnað árið 1996. Lúðvík Bergvinsson, Samfylkingu, bar upp fyrirspurn um hlutverk ríkislögreglustjóra en hann rifjaði upp að embættinu hefði að hluta til verið ætlað að taka við störfum Rannsóknarlögreglu ríkisins en að öðru leyti að verða lítið samræmingarembætti fyrir lögregluna í landinu. Lúðvík sagði að þegar þetta væri haft í huga þá vekti athygli hve embættið hefði þanist út, bæði hvað verkefni varðaði og fjárþörf. Í fjárlögum fyrir árið 1999 hefði þannig verið reiknað með að rekstrarkostnaður embættisins yrði 248,8 milljónir en núna, tveimur árum síðar, væri gert ráð fyrir að kostnaður vegna embættisins yrði 684,9 milljónir. Þetta væri á milli 170-180% hækkun á tveimur árum en á sama tíma væri þrengt að lögreglunni í landinu. Dómsmálaráðherra lagði áherslu á að ríkislögreglustjóraembættið hefði sannað gildi sitt. Ekki væri hins vegar um það að ræða að hún hefði fallið frá þeim markmiðum sem stefnt var að í upphafi. Benti hún á að síðan hún hefði tekið við embætti dómsmálaráðherra hefðu orðið ýmsar breytingar sem valdið hefðu auknum umsvifum embættisins. Þar væri um að ræða Schengen-upplýsingakerfið, rekstur bílabanka lögreglunnar og fjarskiptamiðstöðvar lögreglunnar á suðvesturhorni landsins, sem og umferðareftirlit á þjóðvegunum.
Hart var veist að Sólveigu Pétursdóttur dómsmálaráðherra í fyrirspurnatíma á Alþingi í dag.
Hún var m.a. gagnrýnd harðlega fyrir að hafa gengið framhjá þremur konum er hún skipaði í embætti hæstaréttardómara nú síðsumars.
Lýsti Jóhanna Sigurðardóttir, Samfylkingu, þeirri skoðun sinni að ráðherrann hefði gert sig sekan um alvarleg embættisafglöp.
Sagðist Jóhanna telja að með því að skipa Árna Kolbeinsson ráðuneytisstjóra hæstaréttardómara í stað þeirra þriggja kvenna, sem einnig sóttu um embættið, hefði dómsmálaráðherra brotið gegn ákvæðum jafnréttislaga, framkvæmdaáætlun ríkisstjórnarinnar í jafnréttismálum og markmiðum sem hennar eigið ráðuneyti hefði sett sér í jafnréttismálum.
Sólveig var einnig gagnrýnd fyrir það á Alþingi í dag hversu mjög embætti ríkislögreglustjóra hefði þanist út síðan til þess var stofnað árið 1996.
Í fjárlögum fyrir árið 1999 hefði þannig verið reiknað með að rekstrarkostnaður embættisins yrði 248,8 milljónir.
Núna, tveimur árum síðar, væri gert ráð fyrir að kostnaður vegna embættisins yrði 684,9 milljónir.